# **Stans kuttpolitikken!**

**Regjeringen foreslår stadig nye kutt i våre ytelser og synes å være i den tro at lavere ytelser fører folk ut i arbeid. Regjeringen tar feil. Lavere ytelser fører folk ut i fattigdom og gir dårligere helse. Kuttpolitikken må stoppes nå!**

Folketrygden er fundamentet i velferdsstaten. Formålet er å gi økonomisk trygghet når man ikke kan forsørge seg selv gjennom arbeid. I tillegg skal den dekke merkostnader ved sykdom og nedsatt funksjonsevne. Det er dette fundamentet regjeringen nå huler ut.

Arbeidslinja ligger fast og NRF mener at det skal alltid lønne seg å arbeide. Men syke mennesker har også krav på gode liv selv om de ikke kan arbeide. Gjentatte kutt i ytelsene gjør oss sykere; vi får ikke råd til medisiner eller behandling vi trenger. For mange forsvinner også den lille restarbeidsevnen en har.

NRF reagerer blant annet på følgende:

* innstrammingene i AAP-ordningen
* fjerning av skjermingstillegget i alderspensjonen for uføre
* innstramming av bilstønadsordningen og grunnstønaden
* omleggingen av uførepensjon til uføretrygden, med bortfall av bostøtte og fri rettshjelp for uføre på minstenivå
* fjerning av skattefradrag for store sykdomsutgifter
* fjerning av diagnoselisten for gratis fysioterapi

Listen over kutt som dagens regjering har gjort i stønader og ytelser begynner å bli lang. Nå er siste forslag på bordet at unge, syke AAP-mottakere skal få en minstesats som er på nivå med studiestøtten. Unge uføre med en kronisk sykdom har begrensede muligheter til å ta seg en ekstrajobb og har i tillegg store utgifter til behandling og medisiner. Å sammenligne denne gruppen med friske jevnaldrende studenter er urimelig. Regjeringens forslag straffer unge syke og gjør dem sykere. Med den nye foreslåtte minstesatsen dømmer regjeringen unge syke til et liv i fattigdom.

Regjeringens ambisjoner om kutt må byttes ut med ambisjoner om velferd. NRF vil ha en regjering som bygger opp folk, ikke ned ytelser.